GGC อวดกำไรไตรมาส 1 โตทะลัก 984% สู่ระดับ 239 ลบ. หลังยอดขายพุ่ง-รับส่วนแบ่งกำไรบ.ร่วม
GGC อวดกำไรไตรมาส 1 โตทะลัก 984% สู่ระดับ 239 ลบ. จากช่วงเดียวกันเมื่อปีก่อนมีกำไร 22 ลบ. หลังยอดขายพุ่ง-รับส่วนแบ่งกำไรบ.ร่วม
5 พ.ค. 2563

บริษัท โกลบอลกรีนเคมิคอล จำกัด (มหาชน) หรือ GGC รายงานผลการดำเนินงานงวดไตรมาส 1/63 สิ้นสุดวันที่ 31 มี.ค.63 ดังนี้

โดยผลการดำเนินงานในไตรมาสดังกล่าว มีกำไรเพิ่มขึ้น เนื่องจากบริษัทฯสามารถขายผลิตภัณฑ์เมทิลเอสเทอร์เป็นจำนวน 101,371 ตัน เพิ่มขึ้นจำนวน 22,346 ตัน หรือคิดเป็น 28% เมื่อเปรียบเทียบกับไตรมาส 1/62 ซึ่งไม่รวมปริมาณการขายเมทิลเอสเทอร์จำนวน 15,678 ตัน ของไตรมาส 1/62 ที่ไม่สามารถบันทึกลงในงบกำไรขาดทุนได้ เนื่องจากไตรมาสดังกล่าวโรงงานผลิตเมทิลเอสเทอร์แห่งที่ 2 อยู่ระหว่างทดลองการผลิต ประกอบกับราคาขายผลิตภัณฑ์เมทิลเอสเทอร์ที่ปรับเพิ่มขึ้นตามการปรับขึ้นของราคาน้ำมันปาล์มดิบ
ทั้งนี้ ถึงแม้ว่าบริษัทฯ มีปริมาณการขายผลิตภัณฑ์แฟตตี้แอลกอฮอล์ลดลง 16% จากไตรมาส 1/62 มาอยู่ที่ 20,938 ตัน แต่บริษัทฯ ก็สามารถสร้างรายได้จากการขายจำนวน 5,227 ล้านบาท เพิ่มขึ้น 86% เมื่อเปรียบเทียบกับไตรมาส 1/62 อีกทั้ง บริษัทฯยังสามารถทำกำไร EBITDA จำนวน 345 ล้านบาท เพิ่มขึ้นจากปีที่ผ่านมา 145% ในไตรมาส 1/63 บริษัทฯ มีผลกำไรที่เพิ่มขึ้น สาเหตุหลักมาจากอัตรากำไรของผลิตภัณฑ์เมทิลเอสเทอร์ที่เพิ่มขึ้นจากการแข่งขันทางด้านส่วนลดผลิตภัณฑ์ที่ลดความรุนแรงลงเนื่องจากอุปสงค์และอุปทานของอุตสาหกรรมไบโอดีเซลปรับเข้าสู่สมดุลมากขึ้น
อย่างไรก็ตาม บริษัทฯ ได้รับผลกระทบของ Stock Gain &amp; NRV จำนวน 92 ล้านบาท เมื่อหักผลกระทบดังกล่าว ทำให้บริษัทฯ มี Adjusted EBITDA จำนวน 253 ล้านบาท เพิ่มขึ้นจากไตรมาส 1/62 คิดเป็น 18%
นอกจากนี้ บริษัทฯ ยังได้รับส่วนแบ่งกำไรจากการลงทุนในบริษัทร่วมค้า บริษัท ไทยอีทอกซีเลท จำกัด (TEX) และ บริษัท จีจีซี เคทิส ไบโออินดัสเทรียล จำกัด (GKBI) รวมจำนวน 62 ล้านบาท จากปัจจัยดังกล่าวข้างต้น รวมถึงค่าเงินบาทที่ปรับตัวอ่อนค่าลงจากระดับ 30.11 บาทต่อเหรียญสหรัฐฯ ในช่วงต้นไตรมาส 1/63 มาอยู่ที่ระดับ 32.67 บาทต่อเหรียญสหรัฐฯ ในช่วงปลายไตรมาส 1/63 คิดเป็นการอ่อนค่า 9% ส่งผลให้บริษัทฯ มีกำไรสุทธิจำนวน 239 ล้านบาท เพิ่มขึ้น 217 ล้านบาท จากกำไรสุทธิหลังรวมรายการพิเศษในช่วงเดียวกันของปีก่อนหน้า หรือเพิ่มขึ้น 986%